作者:白居易
標題:哭王質夫
內容:仙遊寺前別，別來十年餘。生別猶怏怏，死別複何如。客從梓潼來，道君死不虛。驚疑心未信，欲哭複踟躕。踟躕寢門側，聲發涕亦俱。衣上今日淚，篋中前月書。憐君古人風，重有君子儒。篇詠陶謝輩，風流嵇阮徒。出身既蹇屯，生世仍須臾。誠知天至高，安得不一呼。江南有毒蟒，江北有妖狐。皆享千年壽，多於王質夫。不知彼何德，不識此何辜。